epub copyright © 2012 by iAdverti

epub producer © 2012 iAdverti

All rights reserved.

Slovak Paper Edition © by 2006 Kelion

Copyright © Adela Banášová, Matej „Sajfa“ Cifra, 2006

Adela Banášová, Matej „Sajfa“ Cifra

Veci, o ktorých viete pomerne málo

Ilustrácie © Kazo Kanala

Jazyková úprava textu: Gabriela Pátková

No part of this book may be reproduced in any form or by any electronic or mechanical means including information storage and retrieval systems, without permission in writing from the author. The only exception is by a reviewer, who may quote short excerpts in a review.

Všetky práva vyhradené. Žiadna časť tejto publikácie nemôže byť reprodukovaná, uložená vo vyhľadávacom systéme alebo rozširovaná žiadnym spôsobom a v žiadnej forme bez predchádzajúceho súhlasu vydavateľa.

www.iadverti.com

ISBN-978-80-8148-126-0

Adela Banášová

(1980 v Bratislave) sa desať rokov venuje rôznorodým mediálnym aktivitám. V rámci týchto činností spoločne s kolegom Sajfom vo FUN rádiu píše a vysiela aj tradičné receptáriky. Inšpiráciu pre ich vznik čerpala vo východonemeckých škôlkach, na základnej škole vo Viedni, ale aj na bilingválnom gymnáziu v Bratislave. V roku 2005 dočerpala inšpiráciu na Filozofickej fakulte UK – odbor kulturológia a všemožnými spôsobmi sa snaží tento smer zviditeľniť aj vo svojej každodennej činnosti. Jej diplomová práca na tému mediálnej manipulácie podľa Noama Chomskeho ju posmelila vo vedomí, že receptárikmi sa dá vo veľkej miere formovať naša spoločnosť podľa vlastných predstáv. Je držiteľkou titulu Mgr., ceny OTO 2005 a niekoľkokrát obdržala prestížny titul „Najhorší outfit týždňa“. Pravidelne publikuje v niektorých periodikách a v tých, v ktorých nepublikuje sa o nej píše všeličo zvláštne. Možno v nich už bolo spomenuté, že má vzťah k cudzím rečiam, k divadlu, k aktívnemu športu, k hudbe, ku všeobecne diskriminovaným zvieratám, k sestre Márii a k niektorým konkrétnym ľuďom.

V obývačke má zarámované heslo – „Cesta ku šťastiu neexistuje, šťastie je cesta“ – a dúfa, že najneskôr do štyridsiatky sa naučí podľa tohto citátu žiť. Vraj ani autorovi citátu – Budhovi, to nešlo zo dňa na deň. Chcela by mať zopár detí, svätý povznášajúci pokoj a teraz aj pocit, že táto knižka niekomu urobí dobrú náladu.

Matej Cifra

sa narodil v Bratislave roku 1979 do intelektuálnej rodiny polymérneho vedca a gymnaziálnej profesorky. Už aj preto bol čiernou ale zato milovanou ovcou rodiny. Od útleho detstva inklinoval k poézii, čo vyústilo do úspechu na súťaži v prednese prózy na Bratislavských Metamorfózach v roku 1988. Neskôr publikoval v časopise Dotyky, Romboid, stal sa víťazom prvého ročníka celoslovenskej súťaže v písaní esejí. Študoval v Spojených štátoch, Holandsku a titul Mgr. získal na Filozofickej fakulte UK v Bratislave v odbore angličtina-slovenčina. Téma jeho diplomovej práce v anglickom jazyku - kritika kapitalistickej mysle v románe Americké Psycho - ho vo výraznej miere ovplyvnila pri písaní množstva receptárikov. Momentálne sa naplno venuje práci vo FUN rádiu, kde moderuje ranný program RUN FUN s kolegyňou Adelou.

Čo-to pomoderuje na požiadanie aj v televízii a naživo. V živote sa riadi heslom: „Čo ťa nezabije, to si rýchlo obľúb.“ Má dvoch mladších bratov, miluje jesenné prechádzky prírodou a neohrdne ani dobrým akčným filmom.

Ešte skôr...

Ešte skôr, ako som začal čítať Veci, o ktorých viete pomerne málo, ktoré napísali Adela Banášová a Matej „Sajfa“ Cifra, som tušil, že sa nebudem nudiť. Zabávala som sa však ešte lepšie, než som tušil. Tieto miniútvary, ktoré zrejme vznikali ako bleskurýchle moderátorské improvizácie a vyzerali vo chvíli svojho vzniku len ako bubliny, vypúšťané do éteru zdanlivo bez nároku na dlhý život, ukazujú teraz, keď sú zaznamenané a vytlačené, svoju druhú tvár: sú to solídne literárne výkony. Svojou verbálnou energiou čerpajú z doby, v ktorej žijeme – zrazu pri ich čítaní zisťujem, že všetky tie bezduché reklamy a investičné odporúčania, podvodné zlacnenia, akcie, zájazdy, recepty, realityšou a iné nezmysli, ktoré nám od rána do večera znepríjemňujú život, predsa len majú akýsi zmysel: dajú sa parodovať. No humor oboch autorov – aj keď je to humor programovo súčasný – má aj svoj úctyhodný rodokmeň. Ten rodokmeň siaha od starodávnych írskych limerickov až po moderný nonsens. A od Morgensternových šibeničných piesní až po šibeničný humor Iľfa a Petrova. Alebo, ak máme ostať doma, od našich žartovných ľúbostných piesní cez stredoveké „piesne žiakov darebákov“ až po Janovicove aforizmy a absurdné dialógy dvojice L+S. No odhliadnuc od toho všetkého humor oboch autorov je predovšetkým prejavom ich mladosti a k mladosti patriacej pôvodnej bezočivosti. A aby sme nezabudli na to hlavné: aj prejavom ich nesporného talentu.

Ľubomír Feldek

Milá čitateľka, milý čitateľ,

prinášame Ti publikáciu, ktorú si už možno niekde počul. Pravidelné receptáriky z popoludňajšieho vysielania FUN rádia totiž dostali svoju novú elektronickú e-podobu. Povedali sme si spoločne, teda Adela a Sajfa, že receptáriky občas len tak preleteli z éteru cez Tvoju hlavu a že by bolo lepšie, keby si ich mal v elektronickej forme doma pre príjemný večer a neskôr aj pre dotieravé vnúčatá. Dozvieš sa v nich veľa nového, ale aj veľa starého, o čom médiá zanovito mlčia. Prajeme Ti veľa odvahy, tolerancie a zdravíčka. Veríme, že tých dvetisícpäťsto eúr za túto knihu neoľutuješ a ak ju náhodou niekde kúpiš lacnejšie, okamžite nás, prosím, o tejto poburujúcej skutočnosti informuj.

Výťažok z predaja poputuje na nákladnú rekonštrukciu týchto slov: kzrtťuusj, šololrtrup a skúčtuniak.

Ďakujeme. Adela, Sajfa

◼ I. RECEPTY, KTORÉ VÁM SKOMPLIKUJÚ ŽIVOT

Ako sa zbaviť škvŕn od kečupu na obrazovke televízora.

Vytiahnite šnúru od televízora zo zásuvky a ťahajte ho po byte obrazovkou po koberci.

Ako prevychovať dieťa z rozmaznaného „spratka“ na vzorného občana.

Na túto procedúru potrebujete cukor a bič. Dieťa pomocou biča pekne poprosíme, aby nám zliezlo z hlavy, po ktorej celý deň skákalo. Potom dáme dieťaťu za ucho kocku cukru a vyzveme ho, aby ju bez použitia rúk zlízalo. Za odmenu sa môže ísť hrať von. Účinok je okamžitý, úspešnosť zaručená.

Ako uskutočniť jarný rozvod.

Potrebujete manžela alebo manželku, jar a štipku odvahy. O rozvod požiadame oblečení v hráškovozelenej. Následne sa rozvedieme v parku, na lúke alebo v botanickej záhrade, kde si necháme urobiť aj tradičné rozvodové fotografie.

Čo s nadbytočnou končatinou.

Máte tri ruky a chcete sa jednej zbaviť? Dvoma obľúbenými končatinami pevne uchopíte končatinu neobľúbenú a na „tri“ silno potiahnete.

Ako si nakrútiť domáci akčný film.

Nemáte peniaze na drahé kino? Nakrúťte si domáci akčný film sami! Potrebujete k tomu kameru, náradie do záhrady, tri delobuchy, zápalky, rambovskú čelenku a starý školský autobus. V úvode filmu brúste do titulkov záhradné náradie a čosi si výhražne mrmlite popod akčný fúz. Potom zhoďte zo skaly starý školský autobus, pričom majte na hlave rambovskú čelenku - manželka nech to nakrúca. Následne nech deti nakrúcajú, ako sa s manželkou vášnivo bozkávate. Do toho nech niekto vhadzuje delobuchy. Na záver filmu povedzte do kamery slovo „sraľo“ a odpľujte si.

Ako si dať rande na kladine.

Ak sa rozhodnete pre rande na kladine, nezabúdajte, že je to jedna z najnáročnejších verzií rande vôbec. Je však veľmi populárne. Zo známych osobností týmto spôsobom randia aj Pavarotti, Halina Pawlovská a Bud Spencer. Ten sa na kladine dokonca zoznámil s Terenceom Hillom. Takže, ako postupovať? Keď už sme na dohodnutej kladine, urobíme prvé signalizačné mlynské kolo, čím naznačíme našu fyzickú zdatnosť a schopnosť rozmnožovania sa. Ak všetko dobre dopadne, môžete ostať so svojím partnerom na kladine aj žiť.

Čo si vziať sebou pri príležitosti nadchádzajúceho sťahovania národov.

Dlho avizované sťahovanie národov sa nezadržateľne blíži a aj vy chcete byť pri tom, ibaže neviete, čo si nachystať do batôžka. Je to dôležité, pretože tohto roku si Slováci menia územie s Mozambičanmi už koncom mája. Preto si do batoha zbaľte veľa vody (aj do hrbu), misku na kašu, bederné rúško, šamanskú palicu a jedlo na dva roky.

Ako utajiť pred rodinou raňajky.

Poznáte to, chystáte sa raňajkovať a z vedľajšej izby už sliedia deti a manžel! Ako raňajky dobre utajiť? Raňajky si ukryte za skriňu a malými sústami v ústach od nej odbiehajte. Spýtavej rodine vysvetlite, že za skriňou sledujete buď veľmi malý, ale veľmi napínavý futbalový zápas, alebo dosť nezáživný a zdĺhavý vznik pavučiny. Keď sa rodina opýta, čo budú raňajkovať, odpovedzte, že musíte dopozerať niečo za skriňou a že kým sa vrátia zo školy a práce, vy už niečo vymyslíte. Túto metódu opakujte aj počas večere.

Ako utiecť z akvária.

Aj vy žijete už dlhé roky v akváriu a prestáva vás to baviť? Chceli by ste sa konečne normálne prejsť po suchu, ale nedokážete sa vyšplhať z vášho skleneného väzenia? Skúšali ste to aj s rozbehom, ale nepomohlo? Navštívte poradňu pre frustrovaných obyvateľov akvária na Panskej ulici č. 620, ktorá je otvorená denne od 11.00 do 15.00 hod., alebo volajte pani doktorku Hindenkeksíkovú.

Ako si zútulniť izolačku.

Mnohým z vás je dôverne známa situácia, keď už štvrtý rok ležíte na izolačke a stále neviete, akú vlastne máte kožnú chorobu. Je načase trochu si izolačku zútulniť. Potrebujete zvýšiť denné dávky morfia, diskoguľu a dve priemernejšie striptérky. Môžu byť aj od vedľa z infekčného oddelenia. Všetko s mierou kombinujeme a užívame si ďalšie roky v zútulnenej izolačke.

Ako si urobiť puzdro na telo.

Už vás nebaví každé ráno vymýšľať, čo si obliecť? Chcete ráno, takpovediac, vstať a ísť? Je tu riešenie v podobe najnovšieho koženého puzdra na telo. Ráno do puzdra skočíme a večer vyskočíme. Hlava vám trčí natoľko, aby ste mohli, napríklad, na ulici niekoho poprosiť, aby vás odviezol do práce, do školy alebo k lekárovi.